Două persoane au murit şi alte două au fost grav rănite, duminică seara, după ce două autoturisme şi un TIR s-au ciocnit pe DN1, între Huedin şi Oradea, în judeţul Cluj, traficul în zonă fiind blocat total.

Potrivit Inspectoratului Judeţean de Poliţie Cluj, accidentul a avut loc la ieşirea din localitatea clujeană Poieni, unde un autoturism care circula spre Oradea a pătruns pe contrasens şi s-a ciocnit cu un TIR, iar în urma impactului autoturismul a fost proiectat într-o altă maşină care circula în acelaşi sens, potrivit News.ro.

În urma impactului, două persoane au murit, iar alte două au fost grav rănite. De asemenea TIR-ul s-a răsturnat perpendicular pe axul drumului.

Din cauza accidentului, circulaţia pe DN 1, între Huedin şi Oradea, a fost blocată pentru ca echipajele medicale să poată interveni pentru preluarea victimelor. Echipele de intervenţie de la faţa locului estimează că circulaţia va fi redeschisă total doar după ora 22.00.